Mesila töötab täiega, ilmad on ilusad ja  mesinike suvi käes. Pered on lausa üllatavalt arenenud. Mitmed päevad olid jahedad ilmad, keegi toast välja ei saanud, ainult vee järel käidi. Küll nüüd mesilased töötavad ja lausa üllatab, kuidas suuremad pered on kasvanud. Sealt tuleb kindlasti varsti tugevaid sülemeid. Nõrgemad pered on ka ühekorpuselistes korpused mesilasi täis pannud, vaja oleks tõsta tühjad korpused peale ja kahekorpuselistel korpused vahetada, nii et ülemine tühi pealmiseks. Aga ilmad nii jahedad öösiti, et ei riski. Vaja veel vaadata  mõned päevad ja ilmajaama kuulata, sest pesade laiendamine on igal kevadel üks riski peale minek. Olen vahel mõnel külmal kevadel sedagi teinud, et tühjad korpused alla pannud ja täis korpused peale. See annab vähemalt mesilastele ruumi kus olla, ja kuhu mett panna. Ema naljalt ei taha allapoole munema tulla, tema on ikka ülemises soojas. Kui all on tühi korpus, saavad nad mee tuua allapoole. Loodan, et praegult asi veel nii hull pole. Ja see on muidugi äärmine abinõu, et tühjad korpused alla pannakse. Sel  ajal on tarudel sageli olnud ka kolmandad korpused peal, sel aastal on kevad lihtsalt hilisem.